കൊട്ടാരക്കര പടിഞ്ഞാറ്റിൻകര മഹാദേവക്ഷേത്രം

കൊല്ലം ജില്ലയിലെ ക്ഷേത്രനഗരമായ കൊട്ടാരക്കരയിൽ സ്ഥിതിചെയ്യുന്ന അതിപുരാതനവും വളരെപ്രസിദ്ധവുമായ ക്ഷേത്രമാണ് **കൊട്ടാരക്കര പടിഞ്ഞാറ്റിൻകര മഹാദേവക്ഷേത്രം**. കേരളത്തിലെ നൂറ്റെട്ട് ശിവക്ഷേത്രങ്ങളിൽ പ്രാധാന്യമേറിയ   ഈ ക്ഷേത്രത്തിലെ പ്രധാനപ്രതിഷ്ഠകൾ പരമശിവനും പാർവ്വതീദേവിയുമാണ്. ശിവനെ പടിഞ്ഞാറുഭാഗത്തേയ്ക്കും പാർവ്വതീദേവിയെ കിഴക്കുഭാഗത്തേയ്ക്കും അനഭിമുഖമായി ഒരേ ശ്രീകോവിലിൽ പ്രതിഷ്ഠിച്ചിരിക്കുന്നു.   വൈഷ്ണവാശഭൂതനായ ശ്രീ പരശുരാമനാണ് പ്രതിഷ്ഠ നടത്തിയത് എന്നാണ് ഐതിഹ്യം.. പ്രസിദ്ധമായ കൊട്ടാരക്കര ശ്രീ മഹാഗണപതിക്ഷേത്രത്തിന്റെ പടിഞ്ഞാറുഭാഗത്താണ് ഈ ക്ഷേത്രം സ്ഥിതിചെയ്യുന്നത്. തന്മൂലമാണ് ഈ ക്ഷേത്രം *പടിഞ്ഞാറ്റിൻകര* എന്നറിയപ്പെടുന്നത്.  കൊട്ടാരക്കരയും പരിസരങ്ങളും അടക്കിവാണ ഇളയിടത്തു തമ്പുരാക്കന്മാരുടെ കാലത്താണ്  ക്ഷേത്രനിർമ്മാണം നടത്തിയത് എന്നുകരുതുന്നു.. ക്ഷേത്രത്തിൽ ഉപദേവതകളായി ഗണപതി, സുബ്രഹ്മണ്യൻ, ശാസ്താവ്, ശ്രീകൃഷ്ണൻ, നവഗ്രഹങ്ങൾ, നാഗദൈവങ്ങൾ എന്നിവർക്കും പ്രതിഷ്ഠകളുണ്ട്. കുംഭമാസത്തിൽ തിരുവാതിരനാളിൽ ആറാട്ടായി നടക്കുന്ന എട്ടുദിവസത്തെ കൊടിയേറ്റുത്സവം, അതേ മാസത്തിൽ വരുന്ന ശിവരാത്രി, ധനുമാസത്തിലെ തിരുവാതിര ആഘോഷം, കന്നിമാസത്തിലെ നവരാത്രി എന്നിവയാണ് ക്ഷേത്രത്തിലെ പ്രധാന ആണ്ടുവിശേഷങ്ങൾ. തിരുവിതാംകൂർ ദേവസ്വം ബോർഡിന്റെ കീഴിലാണ് ഈ മഹാക്ഷേത്രം.

## ഐതിഹ്യം
### ക്ഷേത്രം പുനർനിർമ്മാണം
### കൊട്ടാരക്കര ഗോശാല
ഐതിഹ്യമാലയിൽ പരാമർശിച്ചിട്ടുള്ള പ്രസിദ്ധമായ കൊട്ടാരക്കര ഗോശാല സ്ഥിതിചെയ്തിരുന്നത് പടിഞ്ഞാറ്റിൻകര ക്ഷേത്രത്തിന്റെ വടക്കുകിഴക്കുഭാഗത്താണ്. ജനനസമയത്തേ തന്നെ ബാധിച്ച അല്പായുര്യോഗം മറികടന്നതിന്റെ സ്മരണയ്ക്കായി യുവാവായ ഒരു നമ്പൂതിരി സമർപ്പിച്ചതാണ് ഇതെന്നാണ് വിശ്വാസം. അതിനുപിന്നിലുള്ള സംഭവങ്ങൾ ഇപ്രകാരമാണ്:

### കഥകളി

കേരളത്തിന്റെ തനതുകലകളിലൊന്നായ കഥകളിയുമായും വളരെ ബന്ധപ്പെട്ടുകിടക്കുന്ന ഒരു ക്ഷേത്രമാണിത്. കഥകളിയുടെ ആദ്യരൂപമായ രാമനാട്ടം ആദ്യമായി നടത്തിയത് പടിഞ്ഞാറ്റിൻകര ക്ഷേത്രത്തിലാണ്. കോഴിക്കോട് സാമൂതിരിയായിരുന്ന മാനവേദൻ രാജ നിർമ്മിച്ച കൃഷ്ണനാട്ടത്തിന്റെ മാതൃകയിൽ രാമായണകഥ എട്ടുഭാഗങ്ങളാക്കി വിഭജിച്ചുണ്ടാക്കിയ രാമനാട്ടമാണ് പിന്നീട് കോട്ടയത്തുതമ്പുരാൻ പരിഷ്കരിച്ച് കഥകളിയാക്കിയത്. രാമനാട്ടത്തിന്റെ ഉദ്ഭവത്തിന് കാരണമായ കഥ ഇങ്ങനെയാണ്: 

കൃഷ്ണനാട്ടത്തിന് വൻ പ്രസിദ്ധി കിട്ടിക്കൊണ്ടിരുന്ന കാലം. തന്റെ നാട്ടിലും കൃഷ്ണനാട്ടം അരങ്ങേറണമെന്നൊരു ആഗ്രഹം, അന്നത്തെ കൊട്ടാരക്കരത്തമ്പുരാൻ മാനവേദൻ രാജയോട് പറഞ്ഞു. എന്നാൽ, ഗുരുവായൂർ ക്ഷേത്രത്തിലും തന്റെ നാട്ടിലുള്ള ആഢ്യഗൃഹങ്ങളിലും നടത്താൻ മാത്രമാണ് താൻ കൃഷ്ണനാട്ടം സൃഷ്ടിച്ചതെന്നും, തെക്കുള്ളവർക്ക് അത് ആസ്വദിയ്ക്കാൻ കഴിയില്ലെന്നും മാനവേദൻ മറുപടി പറഞ്ഞു. ഇതിൽ കുപിതനായ തമ്പുരാൻ, തന്റെ ഇഷ്ടദേവനായ ഇളയിടത്തപ്പനെ വിളിച്ച് പ്രാർത്ഥിച്ചു. ഭക്തന്റെ മനസ്സറിഞ്ഞ ഭഗവാൻ, കൃഷ്ണനാട്ടത്തിന് ബദലായി രാമനാട്ടം സൃഷ്ടിയ്ക്കാൻ തമ്പുരാനോട് ആവശ്യപ്പെട്ടു. അങ്ങനെ, കൃഷ്ണനാട്ടത്തിന്റെ ആധാരഗ്രന്ഥമായ കൃഷ്ണഗീതിയുടെ മാതൃകയിൽ, രാമായണകഥയെ എട്ടുഭാഗങ്ങളാക്കി തമ്പുരാൻ രാമായണം ആട്ടക്കഥയെഴുതി. വരേണ്യവർഗ്ഗത്തിന്റെ ഭാഷയായിരുന്ന സംസ്കൃതത്തിൽ രചിച്ച കൃഷ്ണഗീതിയ്ക്ക് ബദലായി, മലയാളത്തിൽ തന്നെയാണ് അദ്ദേഹം രാമായണകഥ രചിച്ചത്. ഇത് രാമനാട്ടത്തിന് കൂടുതൽ പ്രചാരം ലഭിയ്ക്കാൻ കാരണമായി.

## ചരിത്രം
14-ആം നൂറ്റാണ്ടുവരെ ഇളയിടത്തു സ്വരൂപത്തിന്റെ തലസ്ഥാനം കിളിമാനൂരിനടുത്തെ കുന്നുമേൽ ആയിരുന്നു. പിന്നീട് കുന്നുമേലിൽ നിന്നും  കൊട്ടാരക്കരയിലേക്ക് മാറ്റി. അതിനുശേഷമാണ് അവർ **കൊട്ടാരക്കര സ്വരൂപം** എന്നറിയപ്പെടാൻ തുടങ്ങിയത്. അന്ന് നെടുമങ്ങാടും, കൊട്ടാരക്കരയും പൂർണ്ണമായും, തിരുവനന്തപുരം, പത്തനാപുരം, ചെങ്കോട്ട തുടങ്ങിയ പ്രദേശങ്ങൾ ഭാഗീയമായും ഇളയിടത്തു സ്വരൂപത്തിന്റെ ഭാഗമായിരുന്നു.  1745-ൽ, ആധുനിക തിരുവിതാംകൂറിന്റെ  ശില്പിയായിരുന്ന അനിഴം തിരുനാൾ മാർത്താണ്ഡവർമ്മ പിടിച്ചടക്കുന്നതുവരെ ഇവരുടെ ഭരണം തുടർന്നുപോന്നു. കൊട്ടാരക്കരയിലെ ആദ്യ കൊട്ടാരം പണിതീർത്തത് വേണാട്ടരചനായിരുന്ന ഉദയമാർത്താണ്ഡവർമ്മയായിരുന്നു (1382-1444). ഇളയിടത്തു സ്വരൂപം നിയന്ത്രിച്ചിരുന്ന ക്ഷേത്രമായതിനാൽ ഇവിടത്തെ ശിവനെ ഇളയിടത്തപ്പൻ എന്നു വിളിയ്ക്കുന്നു.

## ക്ഷേത്ര നിർമ്മിതി
left|thumb|330px|കൊട്ടാരക്കര പടിഞ്ഞാറ്റിൻകര മഹാദേവക്ഷേത്രം
കേരളത്തിലെ 108 ശിവാലയങ്ങളിലൊന്നായ ക്ഷേത്രത്തിന്റെ പ്രധാന ദർശനം പടിഞ്ഞാറ് ദിശയിലേക്കാണ്. പടിഞ്ഞാറു വശത്ത് കേരള ദ്രാവിഡ ശൈലിയിൽ തീർത്ത അലങ്കാര ഗോപുരമുണ്ട്. വടക്ക്-കിഴക്ക് ഭാഗത്തായി ക്ഷേത്രക്കുളം തീർത്തിരിക്കുന്നു. ധാരാളം ദാരുശില്പങ്ങളാൽ മുഖരിതമാണ് മുഖമണ്ഡപവും ശ്രീകോവിലും. എല്ലാം കൂടി മഹാക്ഷേത്ര നിർമ്മിതിയാണ് പടിഞ്ഞാറ്റിൻകര മഹാദേവക്ഷേത്രത്തിന്.

### ശ്രീകോവിൽ
ശ്രീകോവിൽ വൃത്താകൃതിയിലുള്ള മഹാശ്രീകോവിലായി ഇരുനിലയിൽ തീർത്തിരിക്കുന്നു. പെരുന്തച്ചൻ പണിതീർത്ത ഇരുനിലയിലുള്ള ശ്രീകോവിലുകളിൽ ഒന്നിതാണ്. പടിഞ്ഞാറേക്ക് ദർശനം നൽകി ശൂലപാണിയുടെ സ്വയംഭൂവായ ശിവലിംഗ പ്രതിഷ്ഠ. അർദ്ധനാരീശ്വര പ്രതിഷ്ഠാസങ്കല്പമുള്ള മഹാക്ഷേത്രങ്ങളിലൊന്നാണിത്. വടക്കുംനാഥത്തും വാഴപ്പള്ളിയിലും, ചെങ്ങന്നൂരിലും ഇതുപോലെ അർദ്ധനാരീശ്വര സങ്കല്പമായി അനഭിമുഖമായി ശിവനു പുറകിലായി അതേ ശ്രീകോവിലിൽ പാർവ്വതീ ദേവിയുടെ പ്രതിഷ്ഠയുണ്ട്.

## പ്രതിഷ്ഠകൾ
പ്രധാന പ്രതിഷ്ഠാമൂർത്തി ശൂലപാണിയായ ശ്രീ പരമശിവനാണ്. കൂടാതെ കിഴക്കേ സോപാനത്തിലായി  പാർവ്വതിദേവിയുടെ പ്രതിഷ്ഠയും ഉണ്ട്. ഉപദേവപ്രതിഷ്ഠാമൂർത്തിമാരായി ശ്രീകൃഷ്ണനും, ഗണപതിയും, സുബ്രഹ്മണ്യനും, ശാസ്താവും, നാഗരാജാവും, നാഗയക്ഷിയും, നവഗ്രഹങ്ങളും ഇളയിടത്തപ്പന്റെ ക്ഷേത്രാങ്കണത്തിൽ പ്രതിഷ്ഠിക്കപ്പെട്ടിരിക്കുന്നു. 

## വിശേഷങ്ങൾ
### കൊടിയേറ്റുത്സവം
### ശിവരാത്രി
### തിരുവാതിര

## ക്ഷേത്രത്തിലെത്തിച്ചേരാൻ
ദേശീയപാത 220-ന്റെ അരികിലായി കൊട്ടാരക്കര നഗരത്തിൽ തന്നെയാണ് ക്ഷേത്രം സ്ഥിതിചെയ്യുന്നത്. കൊട്ടാരക്കര ഗണപതിക്ഷേത്രത്തിന്റെ പടിഞ്ഞാറുഭാഗത്താണ് ക്ഷേത്രം സ്ഥിതിചെയ്യുന്നത്.

## ഇതും കാണുക
* കൊട്ടാരക്കര ശ്രീ മഹാഗണപതി ക്ഷേത്രം
* കൊട്ടാരക്കര

## അവലംബം


വർഗ്ഗം:നൂറ്റെട്ട് ശിവക്ഷേത്രങ്ങൾ
വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കൊല്ലം ജില്ലയിലെ ക്ഷേത്രങ്ങൾ